9. การควบคุมภายใน

การควบคุมภายในและการตรวจสอบภายใน

1. การควบคุมภายใน

เอสซีจีให้ความสำคัญต่อการควบคุมภายในอย่างต่อเนื่องโดยกำหนดให้คณะกรรมการตรวจสอบมีหน้าที่สอบทานผลการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
โดยนำกรอบแนวทางของระบบการควบคุมภายในตามมาตรฐานสากลของ COSO (The Committee
of Sponsoring Organizations of the Treadway Commission)
ที่ได้มีการปรับปรุงพัฒนาให้ใช้ควบคู่กับกรอบแนวการบริหารความเสี่ยงทั่วทั้งองค์กร (Enterprise
Risk Management: ERM) หรือที่เรียกว่า “COSO-ERM Framework ”
มาใช้เพื่อเป็นเครื่องมือของฝ่ายจัดการในการพัฒนาให้กระบวนการบริหารความเสี่ยงและการควบคุมภายในมีความสมบูรณ์มากยิ่งขึ้น
ซึ่งสัมพันธ์กับการดำเนินธุรกิจและกระบวนการบริหารงานของเอสซีจีทั้ง 8 องค์ประกอบ ได้แก่
สภาพแวดล้อมภายในองค์กร การกำหนดวัตถุประสงค์ การระบุเหตุการณ์ที่เป็นปัจจัยเสี่ยง
การประเมินความเสี่ยง การตอบสนองต่อความเสี่ยง กิจกรรมการควบคุม
สารสนเทศและการสื่อสาร การติดตามประเมินผล
รวมทั้งได้กำหนดให้มีระบบการประเมินการควบคุมด้วยตนเอง (Control Self Assessment:
CSA) เพื่อให้พนักงานใช้เป็นเครื่องมือในการบริหารงานที่รับผิดชอบ
และมีการพัฒนาเป็นระบบสารสนเทศ (e-CSA)
ที่ช่วยให้ผู้รับผิดชอบของหน่วยงานสามารถควบคุมติดตามการปฏิบัติงานที่อยู่ในความรับผิดชอบได้อย่างครบถ้วนและแก้ปัญหาที่เกิดขึ้นได้อย่างทันกาล

ในปี 2555 เอสซีจีได้นำแนวทางดังกล่าวข้างต้นมาพัฒนาแนวคิด “Business Self Audit”
โดยพัฒนาหลักการการประเมินความเสี่ยง
การประเมินการควบคุมด้วยตนเองโดยใช้หลักการห่วงโซ่คุณค่า (Value Chain)
ของธุรกิจมาสู่การติดตามและตรวจสอบ (Monitor) ด้วยหน่วยธุรกิจเอง
รวมทั้งพัฒนาระบบงานต่างๆ เพื่อให้การควบคุมภายในมีประสิทธิภาพ ประสิทธิผล
และส่งเสริมให้เกิดการพัฒนาอย่างยั่งยืน สรุปสาระสำคัญได้ดังนี้

1.1 การสร้างจิตสำนึกให้มีแนวปฏิบัติเชิงป้องกัน

  “คน” หรือ
  บุคลากรในองค์กรเป็นหัวใจสำคัญที่จะทำให้ระบบการควบคุมภายในและการดำเนินต่างๆบรรลุผลสำเร็จตามเป้าหมาย
  เอสซีจีจึงให้ความสำคัญต่อการสร้างจิตสำนึกและปลูกฝังให้พนักงานทุกระดับมีจรรยาบรรณที่ดี
  เข้าใจระบบการกำกับดูแลกิจการที่ดีตั้งแต่แรกเข้าปฏิบัติงาน
  โดยจัดให้มีการปฐมนิเทศพนักงานใหม่ และมีการอบรมอย่างต่อเนื่องสำหรับพนักงานทุกระดับ
  รวมทั้งจัดประชุมเชิงปฏิบัติการ (Workshop) เกี่ยวกับการกำกับดูแลกิจการที่ดี จรรยาบรรณ
  โดยมีคณะกรรมการบริษัท และผู้บริหารระดับสูงได้ปฏิบัติเป็นแบบอย่างที่ดี
  รวมทั้งมีการกำหนดคู่มือปฏิบัติงานและแนวทางการป้องกันครอบคลุมทุกระบบงานที่ใช้ในการดำเนินธุรกิจเพื่อเสริมสร้างความรู้ความเข้าใจ
  จิตสำนึกและจริยธรรมในการปฏิบัติงานด้านต่างๆ ดังกล่าว
  และเพื่อให้พนักงานมีส่วนร่วมในการให้ข้อมูลที่มีการปฏิบัติไม่เป็นไปตามระเบียบ ข้อบังคับ
  กฎหมาย หรือการทุจริต พนักงานสามารถแจ้งเบาะแสผ่านระบบการรับข้อร้องเรียน
  (Whistleblower)
  หากข้อเท็จจริงพบว่ามีการทุจริตก็จะมีการตั้งคณะกรรมการสอบสวนเพื่อให้ความเป็นธรรมกับผู้เกี่ยวข้องทุกฝ่าย
  และยังได้นำกรณีทุจริตดังกล่าวมากำหนดมาตรการป้องกันและใช้เป็นกรณีศึกษา ในปี 2555
  เอสซีจีได้จัดทำแนวทางการพิจารณาความผิดและการลงโทษทางวินัยให้ชัดเจนขึ้นสำหรับพนักงานที่กระทำทุจริตต่อหน้าที่หรือต่อบริษัท
  เพื่อให้พนักงานทุกระดับได้รับการพิจารณาด้วยความเป็นธรรมและเป็นไปในแนวทางเดียวกัน

1.2 การพัฒนาระบบการประเมินการควบคุมด้วยตนเอง (Control Self Assessment: CSA)

  เอสซีจีได้นำระบบการประเมินการควบคุมด้วยตนเอง (Control Self Assessment : CSA)
  มาใช้ในการปฏิบัติงานของหน่วยงานต่างๆ ซึ่งได้ผลดีอย่างต่อเนื่อง
  เพื่อให้การประเมินการควบคุมด้วยตนเองครอบคลุมทั้งผลการปฏิบัติงานตามดัชนีตัวชี้วัดผลการดำเนินงาน
  (KPI)
  การควบคุมภายในที่สำคัญของธุรกิจและสอดคล้องกับการเปลี่ยนแปลงของสภาวะแวดล้อมทางธุรกิจ
  ในปี 2555 จึงได้พัฒนาระบบ CSA โดยจัดประชุมเชิงปฏิบัติการ (Workshop)
  ร่วมกับกรรมการผู้จัดการและพนักงานตั้งแต่ระดับหัวหน้างาน โดยใช้แนวคิดห่วงโซ่คุณค่า (Value
  Chain) ทั้งบริษัทร่วมกันพิจารณาความเสี่ยง การควบคุมภายใน ตัวบ่งชี้ความเสี่ยง (Key Risk
  Indicator/ Warning Signal)
  เพื่อพัฒนาความรู้ความเข้าใจในเรี่องความเสี่ยงและการควบคุมภายใน โดยนำผลที่ได้จากการทำ
  Workshopไปจัดทำ Business Self Audit Guideline เพื่อให้ผู้ปฏิบัติงานที่รับผิดชอบ
  (Self Audit Team)
  ใช้ในการตรวจสอบ/ประเมินการควบคุมด้วยตนเองให้เหมาะสมกับแต่ละธุรกิจต่อไป
  และให้มีการติดตามการปฏิบัติงาน (Monitoring) อย่างต่อเนื่องตามความพร้อมของแต่ละบริษัท

1.3 การพัฒนาระบบ Continuous Monitoring & Continuous Auditing ให้กับธุรกิจ

  การสร้างแนวปฏิบัติในเชิงป้องกันเป็นสิ่งที่สำคัญยิ่งที่จะก่อให้เกิดระบบการควบคุมภายในที่มีประสิทธิภาพเอสซีจีจึงดำเนินการอย่างต่อเนื่องในการพัฒนาระบบ
  Continuous Monitoring & Continuous Auditing
  เพื่อเป็นเครื่องมือในการวิเคราะห์และรายงานข้อมูลที่อาจเกิดจากความผิดพลาดในการปฏิบัติงานให้ผู้รับผิดชอบทราบ
  ทำให้ปัญหาที่เกิดขึ้นได้รับการติดตามและแก้ไขอย่างทันกาล

2. การตรวจสอบภายใน

คณะกรรมการตรวจสอบได้กำกับดูแลให้สำนักงานตรวจสอบปฏิบัติงานได้อย่างมีอิสระ เที่ยงธรรม
และมีจรรยาบรรณที่ดี โดยมีกฎบัตรของสำนักงานตรวจสอบ ซึ่งกำหนดภารกิจ ขอบเขตการปฏิบัติงาน
อำนาจและหน้าที่ความรับผิดชอบ
ตลอดจนแนวทางการดำเนินการและการปฏิบัติงานตรวจสอบไว้อย่างชัดเจน
รวมทั้งมีการประเมินความเพียงพอและความมีประสิทธิภาพของระบบการควบคุมภายใน
และความเสี่ยงของกิจกรรมต่างๆ
ภายในองค์กรเพื่อให้มีการปฏิบัติหน้าที่สอดคล้องกับวิสัยทัศน์ของเอสซีจีและสภาพแวดล้อมทางธุรกิจที่มีการเปลี่ยนแปลงอยู่ตลอดเวลา
ทั้งนี้เพื่อให้ผู้ปฏิบัติงานทุกระดับขององค์กรสามารถปฏิบัติหน้าที่ของตนได้อย่างมีประสิทธิภาพ
ประสิทธิผล สำหรับปี 2555 สรุปการดำเนินงานที่สำคัญได้ ดังนี้

2.1 การพัฒนางานตรวจสอบให้เกิดมูลค่าเพิ่ม (High Value Services)

  มีการพัฒนางานตรวจสอบให้เกิดมูลค่าเพิ่มอย่างยั่งยืนและต่อเนื่อง
  โดยเน้นการให้บริการให้ความเชื่อถือ(Assurance Service) และการให้คำปรึกษา
  (Consulting Service) อย่างเป็นอิสระและเที่ยงธรรม
  เพื่อเพิ่มมูลค่าและปรับปรุงการดำเนิงานของเอสซีจี ดังนี้

1.  เพิ่มการตรวจสอบในลักษณะ Integrated Audit
    โดยจัดทีมตรวจสอบสำหรับโครงการความเสี่ยงสูง
    ให้มีผู้ตรวจสอบซึ่งประกอบด้วยงานตรวจสอบคอมพิวเตอร์และงานตรวจสอบกลุ่มธุรกิจเพื่อดำเนินการตรวจสอบเรื่องที่มีความเสี่ยงร่วมกัน
    เพื่อเสนอแนะการปรับปรุงขั้นตอนการทำงาน
    นำระบบเทคโนโลยีสารสนเทศมาช่วยเพิ่มประสิทธิภาพในการทำงานและสนับสนุนการติดตามความผิดปกติในการทำงาน

2.  เสริมสร้างระบบงานเชิงป้องกัน (Proactive Preventive
    System)ให้หน่วยงานที่รับผิดชอบโดยนำข้อบกพร่องที่เกิดขึ้นจากการปฏิบัติงานมาพัฒนาเป็นระบบที่เหมาะสม
    และป้องกันไม่ให้ความเสี่ยงเกิดขึ้นซ้ำต่อไป รวมทั้งนำไปเป็นบทเรียน (Lesson Learned)
    ให้หน่วยงานอื่น บริษัทอื่น หรือธุรกิจอื่น ในปี 2555
    มีการจัดทำแนวปฏิบัติการควบคุมการปฏิบัติงานที่ตรวจพบว่ามีความเสี่ยงสูง 3 อันดับ ได้แก่
    การจัดกิจกรรมส่งเสริมการขาย การเบิกค่าใช้จ่าย และการจัดหา
    รวมทั้งได้เผยแพร่ผลการตรวจสอบระบบงานคอมพิวเตอร์ในประเด็นที่เป็นจุดอ่อนของระบบ
    และ/หรือ การควบคุมและรักษาความปลอดภัยของระบบที่ตรวจพบบ่อย
    และเสนอแนะแนวทางดำเนินการ
    เพื่อให้การบริหารงานด้านเทคโนโลยีสารสนเทศเป็นไปอย่างมีประสิทธิภาพ

3.  เน้นการให้คำปรึกษาให้กับหน่วยงาน
    โดยทุกครั้งที่เข้าตรวจสอบและพบว่าบริษัทมีจุดที่ต้องปรับปรุง
    จะให้ความรู้และคำแนะนำเกี่ยวกับขั้นตอนปฏิบัติงานที่ถูกต้องและการควบคุมภายในที่เหมาะสมกับลักษณะของแต่ละธุรกิจ
    และติดตามผลการปฏิบัติงานหลังจากให้คำปรึกษา
    เพื่อให้เกิดแนวทางการป้องกันไม่ให้เกิดขึ้นซ้ำอีก

2.2 การพัฒนางานตรวจสอบให้เป็น Internal Audit Global Excellence

  จากเป้าหมายการพัฒนางานตรวจสอบภายในของเอสซีจีให้เป็น Internal Audit Global
  Excellence ในปี 2557 โดยได้เริ่มดำเนินการตามแผนงานตั้งแต่ปี 2552 เป็นต้นมา ในปี
  2555 ได้ดำเนินการดังนี้

  2.2.1 ศึกษามาตรฐาน/แนวปฏิบัติ/กรอบการควบคุมภายในและการตรวจสอบภายในที่เป็นสากล
  ทั้งการตรวจสอบกลุ่มธุรกิจและระบบคอมพิวเตอร์ เช่น
  มาตรฐานสากลการปฏิบัติงานวิชาชีพการตรวจสอบภายในของ IIA, ISACA Standards,
  COSO-ERM เป็นต้น เพื่อพิจารณาเรื่องที่ควรปรับปรุง (Gap)
  และนำมาพิจารณาประยุกต์ใช้เป็นแนวทางการปฏิบัติงานตรวจสอบที่เหมาะสมกับเอสซีจี
  และสอดคล้องกับมาตรฐาน/แนวปฏิบัติสากล

  2.2.2 ปรับปรุง Risk-Based Audit Planning Model
  เพื่อสนับสนุนการบูรณาการระหว่างงานตรวจสอบกลุ่มธุรกิจและงานตรวจสอบคอมพิวเตอร์
  (Integrated Audit)

  2.2.3 ประเมินความพร้อมในการทำ Quality Assurance Review (QAR)
  และจัดทำแผนการทำ Internal Assessment โดยสำนักงานตรวจสอบเอง

2.3 การพัฒนาผู้ตรวจสอบ

  เพื่อพัฒนา Competency ของผู้ตรวจสอบและรองรับงานตรวจสอบที่เน้น Process Flow
  สามารถประเมินความเสี่ยงและกำหนดจุดควบคุมสำคัญในเชิงป้องกัน (Proactive
  Preventive Audit) และการตรวจสอบ ณ สถานที่
  รวมทั้งมีบริษัทที่ลงทุนใหม่ทั้งในและต่างประเทศเพิ่มมากขึ้น
  สำนักงานตรวจสอบจึงเน้นการจัดฝึกอบรมและให้ความรู้ใหม่ๆ
  ทั้งด้านธุรกิจและวิชาชีพให้ผู้ตรวจสอบอย่างต่อเนื่อง
  รวมทั้งส่งเสริม/สนับสนุนให้ผู้ตรวจสอบสอบเพื่อรับวุฒิบัตรที่สำคัญๆ ระดับสากล
  โดยการจัดการองค์ความรู้อย่างเป็นระบบ ดังนี้

1.  การพัฒนาด้านวิชาชีพตรวจสอบ (Internal Audit Global Knowledge)

-   ติดตามแนวปฏิบัติที่ดีทางการกำกับดูแล
    การบริหารความเสี่ยงและการควบคุมภายในของสถาบันวิชาชีพชั้นนำทั้งในและต่างประเทศ
    เพื่อนำมาพัฒนาประยุกต์ใช้ในงานตรวจสอบให้สอดคล้องกับธุรกิจของเอสซีจี

-   สนับสนุนให้มีการพัฒนาและอบรมความรู้อย่างต่อเนื่องทั้งภายในและภายนอกเพื่อให้มีความรู้
    ความสามารถ ความเชี่ยวชาญทางวิชาชีพตรวจสอบภายใน
    และเพิ่มทักษะด้านอื่นที่จำเป็นต่อเอสซีจี

-   ส่งเสริมและสนับสนุนให้ผู้ตรวจสอบภายในพัฒนาตนเองด้วยการสอบวุฒิบัตรทางวิชาชีพตรวจสอบหรือวิชาชีพอื่นที่เกี่ยวข้อง

    1.  การพัฒนาความรอบรู้ทางธุรกิจ (Business Knowledge)

-   พัฒนาความรู้ทางธุรกิจ (Business Acumen) ให้แก่ผู้ตรวจสอบภายใน
    โดยเชิญตัวแทนของแต่ละธุรกิจในเอสซีจีมาให้ความรู้ทางธุรกิจและการเปลี่ยนแปลงที่สำคัญของธุรกิจ
    เพื่อให้ผู้ตรวจสอบสามารถประเมินความเสี่ยงและให้คำปรึกษาที่ปฏิบัติได้จริง

-   มีนโยบายสรรหาบุคคลากรที่มีความรู้ความเชี่ยวชาญในการปฏิบัติงาน
    โดยโอนย้ายพนักงานที่มีความรู้
    ความสามารถจากหน่วยงานอื่นมาเป็นผู้ตรวจสอบและโอนย้ายออกเพื่อเพิ่มความรู้ด้านอื่น

-   จัดให้มีการแลกเปลี่ยนความรู้ในประเด็นที่น่าสนใจหรือสิ่งตรวจพบที่เป็นสาระสำคัญเป็นประจำ

    1.  ความรู้ด้านเทคโนโลยีสารสนเทศ (IT Knowledge)

-   นำความรู้ทางด้านเทคโนโลยี มาใช้ในงานตรวจสอบทั้งกระบวนการตรวจสอบ
    รวมทั้งกำหนดสัญาณเตือนภัยความเสี่ยงที่สำคัญในการปฏิบัติงานให้แก่ธุรกิจ (Red Flag)

-   สนับสนุนให้มีการพัฒนาศักยภาพผู้ตรวจสอบให้มีความรู้ ทักษะ
    และความสามารถการตรวจสอบในระดับมาตรฐานสากล
    รวมทั้งสามารถให้คำแนะนำในการกำกับดูแลงานเทคโนโลยีสารสนเทศในระดับมาตรฐานสากล

    1.  การเข้าร่วมประชุมสัมมนาผู้ตรวจสอบภายในภาคพื้นเอเชีย ประจำปี 2555 (2012
        Asian Confederation of Institutes of Internal Auditors
        Conference-ACIIA Bangkok 2012)
        ซึ่งประเทศไทยได้รับเกียรติเป็นเจ้าภาพในการจัดการประชุมปีนี้
        ทำให้ผู้ตรวจสอบได้มีโอกาสพัฒนาความรู้ใหม่ๆ ทางด้านการควบคุมภายใน
        การบริหารความเสี่ยง และการตรวจสอบภายใน รวมทั้งแลกเปลี่ยนความคิดเห็น
        และสร้างความสัมพันธ์กับผู้ตรวจสอบภายในจากประเทศต่างๆ ในเอเชีย

รายงานคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่คณะกรรมการบริษัทได้มอบหมายให้กำกับดูแลตามข้อบังคับว่าด้วยคณะกรรมการตรวจสอบที่สำคัญ
ได้แก่ การสอบทานงบการเงิน การสอบทานการกำกับดูแลกิจการที่ดี
การสอบทานระบบการประเมินการบริหารความเสี่ยง
การสอบทานระบบการควบคุมภายในและการตรวจสอบภายใน การสอบทานการตรวจสอบการทุจริต
และการเสนอแต่งตั้งผู้สอบบัญชีประจำปี 2556 โดยในปี 2555 มีการประชุมทั้งสิ้น 6 ครั้ง
และกรรมการตรวจสอบเข้าประชุมครบทุกครั้ง สรุปสาระสำคัญในการปฏิบัติหน้าที่ในปี 2555 ได้ดังนี้

1. การสอบทานระบบรายงานทางการเงิน
คณะกรรมการตรวจสอบได้สอบทานข้อมูลที่สำคัญของงบการเงินรายไตรมาสและประจำปี 2555
ของบริษัทปูนซิเมนต์ไทย จำกัด (มหาชน) งบการเงินรวมของบริษัทปูนซิเมนต์ไทย จำกัด (มหาชน)
และบริษัทย่อย ซึ่งได้จัดทำตามมาตรฐานการรายงานทางการเงินของไทย (Thai Financial
Reporting Standards - TFRS)
ซึ่งสอดคล้องกับมาตรฐานการรายงานทางการเงินระหว่างประเทศ (International
Financial Reporting Standards - IFRS) โดยได้สอบทานประเด็นที่เป็นสาระสำคัญ
รายการพิเศษ
และได้รับคำชี้แจงแสดงหลักฐานเกี่ยวกับข้อมูลในประเด็นดังกล่าวที่ใช้ในการจัดทำงบการเงินว่า
ได้ทำตามข้อกำหนดของกฎหมายและมาตรฐานการรายงานทางการเงิน
รวมทั้งการเปิดเผยหมายเหตุประกอบในงบการเงินอย่างเพียงพอตามมาตรฐานการรายงานทางการเงินจากผู้สอบบัญชี
ฝ่ายจัดการ และผู้อำนวยการสำนักงานตรวจสอบจนเป็นที่พอใจ
จึงได้ให้ความเห็นชอบงบการเงินดังกล่าวที่ผู้สอบบัญชีได้สอบทานและตรวจสอบแล้ว
ซึ่งเป็นรายงานความเห็นอย่างไม่มีเงื่อนไข

นอกจากนี้คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการ
เพื่อปรึกษาหารือกันอย่างอิสระถึงข้อมูลที่มีสาระสำคัญในการจัดทำงบการเงินและการเปิดเผยข้อมูลที่เป็นไปตามมาตรฐานการรายงานทางการเงินและเป็นประโยชน์กับผู้ใช้งบการเงิน
รวมทั้งพฤติการณ์อันควรสงสัยตามมาตรา 89/25 แห่งพระราชบัญญัติหลักทรัพย์และตลาดหลักทรัพย์
พ.ศ.2535 แก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.2551
ซึ่งในปี 2555 ผู้สอบบัญชีไม่ได้มีข้อสังเกตที่เป็นสาระสำคัญ และไม่พบพฤติการณ์อันควรสงสัย
นอกจากนี้เพื่อความมั่นใจในเรื่องการไม่พบพฤติการณ์อันควรสงสัยดังกล่าว
คณะกรรมการตรวจสอบจึงได้มีมติให้กรรมการผู้จัดการใหญ่รายงานผลการกำกับดูแลตามพระราชบัญญัติดังกล่าวจากผู้รับผิดชอบในธุรกิจต่างๆ
ให้คณะกรรมการตรวจสอบทราบด้วย ซึ่งในปี 2555
กรรมการผู้จัดการใหญ่รายงานว่าไม่พบพฤติการณ์อันควรสงสัยดังกล่าว ส่งผลให้การจัดทำงบการเงิน
และงบการเงินรวมของบริษัท เชื่อถือได้ โปร่งใส
ผู้สอบบัญชีมีความเป็นอิสระและสามารถตรวจสอบได้

2. การสอบทานการกำกับดูแลกิจการที่ดี
คณะกรรมการตรวจสอบได้สอบทานการปฏิบัติตามจรรยาบรรณและบรรษัทภิบาลเอสซีจี
พบว่ากรรมการบริษัทและพนักงานได้ปฏิบัติตามหลักการที่กำหนดไว้อย่างเคร่งครัดโดยคณะกรรมการบริษัทได้ส่งเสริมให้พนักงานทุกระดับมีจิตสำนึกในจริยธรรมและคุณธรรมอย่างสม่ำเสมอและต่อเนื่อง
ส่งผลให้บริษัทได้รับรางวัลสำคัญๆ ตามที่แสดงไว้ในรายงานประจำปี นอกจากนี้
เอสซีจียังได้สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับการดำเนินธุรกิจอย่างเคร่งครัดโดยเฉพาะรายการเกี่ยวโยงและรายการที่อาจมีความขัดแย้งทางผลประโยชน์
รายงานของกรรมการที่เกี่ยวข้อง
พร้อมทั้งเปิดเผยให้ตลาดหลักทรัพย์แห่งประเทศไทยทราบอย่างถูกต้องตามเวลาที่กำหนด

อนึ่ง คณะกรรมการตรวจสอบได้ประเมินผลการปฏิบัติหน้าที่ของคณะกรรมการตรวจสอบโดยรวม
และประเมินตนเองซึ่งผลสรุปอยู่ในเกณฑ์เป็นที่พึงพอใจมากใกล้เคียงกับปีก่อน หัวข้อที่ประเมิน ได้แก่
ความพร้อมของกรรมการ รายงานทางการเงิน การประชุมกับผู้สอบบัญชี
การสอบทานรายการที่เกี่ยวโยงกันและการเปิดเผยข้อมูลในรายงานอื่นๆ
การบริหารความเสี่ยงและการควบคุมภายใน สำนักงานตรวจสอบภายใน การประชุมคณะกรรมการ
การปฏิบัติหน้าที่ของสำนักงานตรวจสอบและเลขานุการ

3. การสอบทานระบบการประเมินการบริหารความเสี่ยง
คณะกรรมการตรวจสอบได้สอบทานการประเมินการบริหารความเสี่ยงของทุกกลุ่มธุรกิจ
ความเสี่ยงของเหตุการณ์ที่มีการเปลี่ยนแปลงอย่างสำคัญของเศรษฐกิจโลก ภูมิภาค
และความเสี่ยงจากการลงทุนในต่างประเทศ
รวมทั้งความเสี่ยงจากกรณีธุรกิจหยุดชะงักตามหลักการที่กำหนดในคู่มือการบริหารความเสี่ยงเป็นรายไตรมาส
โดยพิจารณาปัจจัยเสี่ยงทั้งปัจจัยภายในและภายนอก โอกาสที่จะเกิด
ผลกระทบและการบริหารจัดการความเสี่ยงเพื่อให้อยู่ในระดับที่ยอมรับได้
รวมทั้งสอบทานสัญญาณเตือนภัยตามหลักการที่กำหนดไว้ ในปีนี้ได้เกิดวิกฤติการณ์ทางเศรษฐกิจ
และสถานการณ์ความผันผวนหลายเหตุการณ์ในประเทศต่างๆ ทั่วโลก
ซึ่งส่งผลต่อยอดขายและกำไรจากการดำเนินงานของธุรกิจไม่เป็นไปตามเป้าหมาย และต่ำกว่าปีก่อน
อย่างไรก็ตามฝ่ายจัดการได้ประเมินความเสี่ยงล่วงหน้า
และจัดการความเสี่ยงโดยกำหนดมาตรการและกลยุทธ์เพื่อรองรับสถานการณ์ที่อาจจะเกิดขึ้นโดยมุ่งเน้นผลิตภัณฑ์ที่สร้างมูลค่าเพิ่มและการค้นคว้าวิจัยผลิตภัณฑ์ใหม่
การลดขั้นตอนกระบวนการผลิต การพิจารณาทบทวนห่วงโซ่ผลิตภัณฑ์ (Value Chain)
ผลจากข้างต้นได้จัดตั้งหน่วยงานบริหารความเสี่ยง ขึ้นตรงต่อหน่วยงานส่วนกลางเอสซีจี
เพื่อประสานงานภาพรวมของทั้งเอสซีจีและกลุ่มธุรกิจให้สามารถตอบสนองความเสี่ยงและบริหารกลยุทธ์ได้อย่างมีประสิทธิภาพ

4. การสอบทานระบบการควบคุมภายในและการตรวจสอบภายใน
คณะกรรมการตรวจสอบได้สอบทานผลการประเมินระบบการควบคุมภายในที่สำนักงานตรวจสอบได้รายงานเป็นรายเดือน
และรายไตรมาส พบว่า มีความเหมาะสมกับการดำเนินธุรกิจของเอสซีจี
สอดคล้องกับความเห็นของผู้สอบบัญชีที่รายงานว่าจากการสอบทานยังไม่พบข้อบกพร่องที่เป็นสาระสำคัญซึ่งมีผลกระทบต่องบการเงินของบริษัท
นอกจากนี้ เพื่อให้เกิดระบบการควบคุมภายในที่มีประสิทธิภาพเพิ่มขึ้น
บริษัทยังได้พัฒนาระบบงานเชิงป้องกัน
พัฒนาระบบการประเมินการควบคุมภายในด้วยตนเองด้านเทคโนโลยีและสารสนเทศ พัฒนาระบบ
Continuous Monitoring & Continuous Auditing
รวมทั้งแนวทางการป้องกันการทุจริตของระบบต่างๆ ในธุรกิจ

ในด้านการตรวจสอบภายใน
คณะกรรมการตรวจสอบได้สอบทานการปฏิบัติงานของสำนักงานตรวจสอบตามแผนงานระยะปานกลางและแผนงานประจำปีตามที่ได้รับอนุมัติแล้ว
พบว่าได้บรรลุตามเป้าหมายและดัชนีตัวชี้วัด (KPI) ที่กำหนดไว้
รวมทั้งยังได้สอบทานความเหมาะสมของการกำหนดผังการบริหารงาน กระบวนการตรวจสอบ
การควบคุมภายใน กำลังพล และงบประมาณลงทุนและค่าใช้จ่ายบริหารเป็นประจำทุกปี
ในปีนี้ยังได้กำกับดูแลให้เพิ่มการพัฒนางานตรวจสอบให้เกิดมูลค่าเพิ่มอย่างต่อเนื่องและยั่งยืน
โดยยังคงเน้นและให้ความสำคัญในเรื่องการตรวจสอบเชิงป้องกันเชิงรุก (Proactive
Preventive Audit) มีการพัฒนาแนวคิด “SCG Business Self Audit”
จากหลักการการประเมินการควบคุมด้วยตนเองของธุรกิจมาสู่การติดตามและตรวจสอบ (Monitor)
ด้วยหน่วยธุรกิจเอง
เพื่อเพิ่มความถี่ของการตรวจสอบและช่วยให้ธุรกิจสามารถประเมินความเสี่ยงล่วงหน้า
และจัดทำแนวทางแก้ไขเพื่อลดผลกระทบทั้ง Value Chain
นอกจากนี้สำนักงานตรวจสอบยังได้จัดฝึกอบรมเชิงปฏิบัติการให้แก่หน่วยธุรกิจต่างๆ
โดยนำประเด็นสำคัญที่ตรวจพบมาเป็นกรณีศึกษา
เพื่อให้ผู้รับผิดชอบทุกระดับเกิดความเข้าใจร่วมกันในเรื่องความเสี่ยง
ผลกระทบและการควบคุมภายในที่สำคัญของแต่ละขั้นตอนปฏิบัติงาน รวมทั้งได้มีการจัดทำแนวปฏิบัติ
(Guideline) การควบคุมการปฏิบัติงาน
จำนวนสามเรื่องซึ่งเป็นเรื่องที่สำคัญและเป็นผลจากการตรวจสอบปีที่ผ่านมา แนวปฏิบัติฯ
ดังกล่าวเน้นวิธีปฏิบัติที่เป็นจุดควบคุมที่สำคัญ เพื่อให้ผู้อ่านเข้าใจง่ายและนำไปใช้งานได้จริง
สำหรับการพัฒนางานตรวจสอบนั้นสำนักงานตรวจสอบเอสซีจี
ได้ให้ความสำคัญทั้งการพัฒนาคนและเครื่องมือในการตรวจสอบให้เป็นไปตามหลักการของมาตรฐานสากลการปฏิบัติงานวิชาชีพการตรวจสอบภายใน
และเป็นไปตามแนวทางการตรวจสอบภายในระดับโลก

5. การสอบทานการตรวจสอบการทุจริต
คณะกรรมการตรวจสอบได้สอบทานผลการตรวจสอบการทุจริตเป็นรายเดือนและรายไตรมาส
รวมทั้งได้สอบทานมาตรการและการกำหนดแนวทางเชิงป้องกันการทุจริตที่จะเกิดขึ้นได้ในระบบต่างๆ
การตรวจสอบการทุจริตตามฐานการประเมินความเสี่ยง
และระเบียบการสอบสวนให้ทันสมัยและเหมาะสมกับสภาพการดำเนินธุรกิจอย่างต่อเนื่อง
อนึ่งระบบข้อร้องเรียนที่ให้พนักงานมีส่วนร่วมในการแจ้งเบาะแสของผู้กระทำความผิดในปี 2555
มีข้อร้องเรียนจำนวน 23 เรื่อง ซึ่งส่วนใหญ่ได้ดำเนินการสอบสวนข้อเท็จจริง
โดยเรื่องที่เข้าข่ายทุจริต จำนวน 3 เรื่อง
ซึ่งมูลค่าการทุจริตไม่เป็นสาระสำคัญและได้นำมาปรับปรุงเพื่อกำหนดแนวทางการป้องกันต่อไป

6. การพิจารณาเสนอแต่งตั้งผู้สอบบัญชีและค่าสอบบัญชีประจำปี 2556 บริษัท เคพีเอ็มจี ภูมิไชย
สอบบัญชี จำกัด ได้รับการคัดเลือกและแต่งตั้งเป็นผู้สอบบัญชี เป็นเวลา 3 ปี ตั้งแต่ปี 2555 –
2557 จากการพิจารณาคัดเลือกทั้งหมด 4 ราย และพิจารณาผลการปฏิบัติงานในปีที่ผ่านมา
เป็นที่น่าพอใจและได้สอบทานคุณสมบัติผู้สอบบัญชีว่าถูกต้องครบถ้วนแล้ว
คณะกรรมการตรวจสอบจึงเสนอให้คณะกรรมการบริษัทพิจารณา
และมีมติเห็นชอบให้เสนอขออนุมัติจากที่ประชุม ผู้ถือหุ้นแต่งตั้ง นายสุพจน์ สิงห์เสน่ห์
ผู้สอบบัญชีรับอนุญาตเลขที่ 2826 และ/หรือ นายวินิจ ศิลามงคล ผู้สอบบัญชี รับอนุญาตเลขที่ 3378
และ/หรือ นายเจริญ ผู้สัมฤทธิ์เลิศ ผู้สอบบัญชีรับอนุญาตเลขที่ 4068และ/หรือ นางสาวสุรีย์รัตน์
ทองอรุณแสง ผู้สอบบัญชีรับอนุญาตเลขที่ 4409 แห่งบริษัท เคพี เอ็มจี ภูมิไชย สอบบัญชี จำกัด
เป็นผู้สอบบัญชีของบริษัทประจำปี 2556 และอนุมัติค่าสอบบัญชีประจำปี 2556 ของบริษัทเป็นเงิน
0.25 ล้านบาท
รวมทั้งรับทราบค่าสอบบัญชีประจำปีและรายไตรมาสของบริษัทและบริษัทย่อยและงบการเงินรวมจำนวนเงิน
27.47 ล้านบาท

ในนามคณะกรรมการตรวจสอบ

พลอากาศเอก

[]

กำธน สินธวานนท์

ประธานกรรมการตรวจสอบ

[]